b"\n_START_ARTICLE_\nLi Tang\n_START_PARAGRAPH_\nLi Tang (kinesisk: \xe6\x9d\x8e\xe5\x94\x90; pinyin: L\xc7\x90 T\xc3\xa1ng; Wade\xe2\x80\x93Giles: Li T'ang, stilnavn: Xigu \xe6\x99\x9e\xe5\x8f\xa4, f\xc3\xb8dt i 1050 i fylket Mengzhou i provinsen Henan i Kina, d\xc3\xb8d 1130) var en kinesisk landskapsmaler p\xc3\xa5 Songdynastiets tid. _NEWLINE_Omkring 1100 var hans malertalenter lagt merke til i den grad at han under keiser Huizong av Song fikk h\xc3\xb8yeste rang ved Malerakademiet ved hoffet i Bianjing (n\xc3\xa5 Kaifeng). Li overlevde Jin-invasjonen i 1126\xe2\x80\x9327, og fulgte med da hoffet flyttet s\xc3\xb8rover til Qiantang (n\xc3\xa5 Hangzhou), som ble dynastiets nye hovedstad. Han fortsatte som hoffmaler ogs\xc3\xa5 under keiser Gaozong._NEWLINE_Li var en av de mest innflytelsesrike landskapsmelerne i det tidlige S\xc3\xb8rlige Song-dynasti og han fikk mange disipler. Han representerer en viktig forbindelse mellm nordlige song-skolen (Guo Xi, Fan Kuan, Li Cheng og andre) og de senere s\xc3\xb8rlige song-malere, som Xia Gui og Ma Yuan, som begge hadde studert Lis kunst. Han utviklet og perfeksjonerte en teknikk som ble kalt \xc3\xb8ksekuttpenselstr\xc3\xb8k, som gav klipper og fjell en s\xc3\xa6rlig fin kvalitet."